รู้จัก ACV บริษัทเจ้าของ เกือบทุกสนามบิน ในเวียดนาม
ถ้าพูดถึงบริษัทเจ้าของสนามบินในประเทศไทย  ทุกคนต้องนึกถึงบริษัท ท่าอากาศยานไทย จำกัด (มหาชน) หรือ AOT  และถ้าถามว่า ในตลาดหุ้นเพื่อนบ้านเราอย่างเวียดนาม มีหุ้นที่ดำเนินธุรกิจคล้าย AOT หรือไม่ คำตอบก็คือ “มี” นั่นคือหุ้น ACV หรือบริษัท Airports Corporation of Vietnam ACV บริหารสนามบินกี่แห่งในเวียดนาม มีผลประกอบการเป็นอย่างไร และวันนี้มูลค่ากิจการเท่าไร ? ลงทุนแมนจะเล่าให้ฟัง
8 ก.ค. 2564

รู้จัก ACV บริษัทเจ้าของ เกือบทุกสนามบิน ในเวียดนาม /โดย ลงทุนแมน
ถ้าพูดถึงบริษัทเจ้าของสนามบินในประเทศไทย 
ทุกคนต้องนึกถึงบริษัท ท่าอากาศยานไทย จำกัด (มหาชน) หรือ AOT 
และถ้าถามว่า ในตลาดหุ้นเพื่อนบ้านเราอย่างเวียดนาม มีหุ้นที่ดำเนินธุรกิจคล้าย AOT หรือไม่ คำตอบก็คือ “มี” นั่นคือหุ้น ACV หรือบริษัท Airports Corporation of Vietnam
ACV บริหารสนามบินกี่แห่งในเวียดนาม มีผลประกอบการเป็นอย่างไร และวันนี้มูลค่ากิจการเท่าไร ? ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนที่จะเข้าเรื่อง เรามาดูตัวเลขการเติบโตของจำนวนผู้โดยสารต่างชาติที่เดินทางเข้ามายังเวียดนามกันก่อนว่าในช่วง 10 ปีที่ผ่านมา เป็นอย่างไร
- ปี 2010 จำนวนผู้โดยสารต่างชาติที่เดินทางเข้ามายังเวียดนาม 5 ล้านคน
- ปี 2019 จำนวนผู้โดยสารต่างชาติที่เดินทางเข้ามายังเวียดนาม 18 ล้านคน
การเติบโตของจำนวนผู้โดยสารต่างชาติ มาจากการที่เวียดนามมีนักธุรกิจต่างชาติเข้ามาลงทุนในประเทศเพิ่มมากขึ้นในช่วงหลายปีที่ผ่านมา
รวมไปถึงการที่รัฐบาลเวียดนาม ได้ทำแผนแม่บทการท่องเที่ยวแห่งชาติขึ้น ตั้งแต่ปี 2013 เพื่อพัฒนาภาคการท่องเที่ยวของประเทศ จึงดึงดูดให้นักท่องเที่ยวต่างชาติเดินทางเข้ามาในเวียดนามได้มากขึ้น เมื่อเทียบกับอดีต
อีกประเด็นคือ การที่รายได้ของชนชั้นกลางในประเทศเวียดนาม กำลังเพิ่มสูงขึ้นจากเศรษฐกิจที่เติบโต จึงทำให้การเดินทางด้วยเครื่องบินภายในประเทศ ที่สะดวกกว่า ประหยัดเวลากว่าการเดินทางรูปแบบอื่น มีความต้องการที่เติบโตสูงขึ้นตามไปด้วย
รู้ไหมว่า การเดินทางด้วยเครื่องบินภายในประเทศเส้นทางระหว่างเมืองโฮจิมินห์และเมืองหลวงฮานอย ถือว่าเป็นเส้นทางการบินภายในประเทศที่มีเครื่องบินขึ้น-ลง มากเป็นอันดับต้น ๆ ของโลก
ซึ่งหนึ่งในธุรกิจที่ได้รับผลดีจากเรื่องนี้ จะเป็นใครไปไม่ได้นอกจาก ธุรกิจผู้ให้บริการสนามบินอย่าง “ACV”
ACV หรือ Airports Corporation of Vietnam ก่อตั้งขึ้นในปี 2012 โดยกระทรวงคมนาคมและการสื่อสารของเวียดนาม เพื่อทำธุรกิจบริหารจัดการ ท่าอากาศยานภายในประเทศเวียดนาม
 
ACV เข้าจดทะเบียนอยู่ในตลาดหุ้นโฮจิมินห์ในปี 2015 ซึ่งปัจจุบันบริษัทมีสถานะเป็นรัฐวิสาหกิจ โดยมีรัฐบาลเวียดนามเป็นผู้ถือหุ้นใหญ่ 95.4% ที่เหลืออีกประมาณ 4.6% ถือโดยนักลงทุนทั่วไป
ปัจจุบัน ACV บริหารจัดการสนามบินในประเทศเวียดนามทั้งหมด 22 แห่ง จากทั้งหมด 33 แห่ง (รวมสนามบินที่ใช้ทางการทหาร) ในเวียดนาม โดยแบ่งเป็น
- สนามบินระหว่างประเทศจำนวน 7 แห่ง
- สนามบินภายในประเทศจำนวน 15 แห่ง
โดยในบรรดาสนามบินทั้งหมดที่ ACV บริหารอยู่นั้น มี 3 สนามบิน ที่ถือว่าเป็นหัวใจหลักของบริษัท คือ
- Tan Son Nhat สนามบินนานาชาติที่ใหญ่ที่สุดในเวียดนาม โดยในปี 2019 มีผู้โดยสารมาใช้บริการ 41.2 ล้านคน
- Noi Bai สนามบินนานาชาติที่ใหญ่เป็นอันดับ 2 ในเวียดนาม โดยในปี 2019 มีผู้โดยสารมาใช้บริการ 29.3 ล้านคน
- Da Nang สนามบินนานาชาติที่ใหญ่เป็นอันดับ 3 ในเวียดนาม โดยในปี 2019 มีผู้โดยสารมาใช้บริการ 15.5 ล้านคน
เฉพาะแค่สนามบินทั้ง 3 แห่งนี้ ก็มีจำนวนผู้มาใช้บริการรวมกันกว่า 86 ล้านคน และมีสัดส่วนรายได้รวมกันกว่า 75% ของรายได้ทั้งหมดของ ACV ในปี 2019
ปัจจุบัน ACV มีแหล่งที่มาของรายได้จาก 2 ส่วนคือ
- รายได้จากกิจการการบิน มีสัดส่วนประมาณ 80% ของรายได้รวม เช่น ค่าบริการในการขึ้นและลงจอดเครื่องบิน​, บริการเช่าที่เก็บเครื่องบิน
- รายได้ที่ไม่เกี่ยวกับกิจการการบิน มีสัดส่วนประมาณ 20% ของรายได้รวม เช่น ค่าเช่าพื้นที่ร้านค้าภายในสนามบิน
รายได้และกำไรของ ACV
ปี 2018 รายได้ 22,540 ล้านบาท กำไร 8,540 ล้านบาท
ปี 2019 รายได้ 25,620 ล้านบาท กำไร 11,480 ล้านบาท
ปี 2020 รายได้ 9,856 ล้านบาท กำไร 2,296 ล้านบาท
ที่รายได้ของ ACV ลดลง 62% ขณะที่กำไรลดลง 80% จากปีที่แล้ว ก็เป็นผลจากการแพร่ระบาดของโควิด 19 ที่สร้างปัญหาให้แก่ธุรกิจสายการบิน และธุรกิจบริหารจัดการสนามบินหลายแห่งทั่วโลก 
ขณะที่รัฐบาลเวียดนามก็สั่งห้ามสายการบินจากต่างประเทศเดินทางเข้ามายังประเทศด้วย
อย่างไรก็ตาม จากการที่เศรษฐกิจของเวียดนามยังคงเติบโตอย่างต่อเนื่องแม้ในปีที่มีโรคระบาด และปัจจัยเรื่องวัคซีน ที่วันนี้ทั่วโลกรวมถึงเวียดนามกำลังระดมฉีดสร้างภูมิคุ้มกันให้คนในประเทศ ก็น่าจะช่วยให้สถานการณ์ในเรื่องการเดินทางค่อย ๆ ดีขึ้น ซึ่งก็คงทำให้ผลประกอบการของเจ้าของสนามบินในเวียดนามอย่าง ACV ค่อย ๆ ฟื้นตัวตามมา..
ปิดท้ายด้วยข้อมูลที่น่าสนใจ 
ปัจจุบัน มูลค่าของ ACV อยู่ที่ประมาณ 231,000 ล้านบาท ขณะที่มูลค่าของ AOT มีมูลค่าบริษัทประมาณ 889,000 ล้านบาท ใหญ่เป็นเกือบ 4 เท่าของ ACV
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-
-
-
-
-
-
-
-